በእሳት አደጋ የሰው ህይወት ሲያልፍ ከ5 ሚሊዮን ብር በላይ ንብረት ወደመ
በአዲስ አበባ ከተማ ባለፈው ቅዳሜ በደረሱ ሁለት የእሳት አደጋዎች የአንድ ሰው ህይወት ሲያልፍ ከ5 ሚሊዮን ብር በላይ የሆነ ንብረት ወደመ።የከተማው እሳትና ድንገተኛ አደጋ መከላከልና መቆጣጠር ባለስልጣን አደጋውን ለመቆጣጠር ባከናወነው ተግባር 25 ሚሊዮን ብር የሚገመት ኃብት ማዳን ችሏል።አደጋዎቹ የደረሱት በቦሌና በአዲስ ከተማ ክፍለ ከተሞች መሆኑን የባለስልጣኑ ህዝብ ግንኙነት ባለሙያ አቶ ስለሺ ተስፋዬ ለኢዜአ ተናግረዋል።በአዲስ ከተማ ክፍለ ከተማ ወረዳ 10 ጴጥሮስ ወጳውሎስ ቤተክርስቲያን አጠገብ የሚገኝ መኖሪያ ቤት ላይ በደረሰው አደጋ የአንድ ሰው ህይወት ሲያልፍ ሁለት ሰዎች ደግሞ ከባድ የአካል ጉዳት ገጥሟቸዋል።በዚሁ አደጋ 300 ሺህ ብር የሚገመት ንብረት የወደመ ሲሆን 10 ሚሊዮን ብር የሚጠጋ ንብረትን ግን ማዳን ተችሏል ብለዋል።የቤተክርስቲያኑ የምዕመናን መቀመጫዎች በአደጋው መቃጠላቸውም ነው የተናገሩት።አደጋውን ለመቆጣጠር 51 ሺህ ሊትር ውሃ፣ 10 ከባድና ቀላል የአደጋ መቆጣጠር ተሽከርካሪዎች እንዲሁም 50 የአደጋ መቆጣጠር ሰራተኞች ተሳትፈዋል፤ በ45 ደቂቃ ውስጥም እሳቱን ማጥፋት ተችሏል ሲሉም ገልፀዋል።በቦሌ ክፍለከተማ ወረዳ 4 ልዩ ቦታው በፀጋ ሆስፒታል አካባቢ የተነሳው ሁለተኛው የእሳት አደጋ በ29 ቤቶች ላይ ጉዳት አድርሷል፤ 5 ሚሊዮን ብር የሚገመት ንብረትም አውድሟል።ከዚህም ሌላ በአደጋው 63 ሺህ 500 ብር በጥሬ ገንዘብ የወደመ ሲሆን 33 ሺህ ብር በጥሬ ገንዘብ ለማዳን እንደተቻለም አብራርተዋል።እሳቱን ለማጥፋት በተደረገው ርብርብ በአጠቃላይ 15 ሚሊዮን ብር የሚገመት ኃብት ማዳን መቻሉንም ነው የህዝብ ግንኙነት ባለሙያው የተናገሩት።በዚህ አካባቢ የተነሳውን እሳት ለማጥፋት 76 ሺህ ሊትር ውሃ፣ ስምንት ከባድና ቀላል የአደጋ መቆጣጠር ተሽከርካሪዎችና 53 የአደጋ መቆጣጠር ሰራተኞች ተሰማርተዋል። አደጋውን መቆጣጠር የተቻለው በአራት ሰዓት ውስጥ ነው ተብሏል። (ኢዜአ)